bluuebunny/crossref_metadata_2025 huggingface dataset:
Παραγωγική δυναμικότητα και αποδοτικότητα ελληνικού συστήματος υγείας
Authors: Ξένος Παναγιώτης
Published: September 2021

Η παρούσα διατριβή εμπίπτει στο γενικό πεδίο των οικονομικών της υγείας και της ασφάλισης και ειδικότερα στη μέτρηση της αποδοτικότητας και παραγωγικότητας των νοσοκομείων. Οι διαρθρωτικές μεταρρυθμίσεις του νοσοκομειακού τομέα αποτελούν προτεραιότητα της πολιτικής ατζέντας υγείας της Ευρωπαϊκής Ένωσης, σύμφωνα με την οποία η διαδικασία σχεδιασμού των μεταρρυθμίσεων, θα πρέπει να συμπεριλαμβάνει την βελτίωση της ποιοτικής διάστασης των υπηρεσιών υγείας, καθώς και τη μακροπρόθεσμη βιωσιμότητα και αποδοτικότητα του συστήματος υγείας. Ο σκοπός της διατριβής είναι διττός. Πρώτον, να διερευνήσει τη δυναμική της παραγωγικότητας και της αποδοτικότητας του ελληνικού νοσοκομειακού τομέα κατά την περίοδο 2009-2012, βάσει οικονομικών και λειτουργικών δεδομένων. Γίνεται χρήση του δείκτη παραγωγικότητας Malmquist (MPI) μέσω Περιβάλλουσας Ανάλυσης Δεδομένων (DEA) σε συνδυασμό με τεχνικές bootstrapping, για ολόκληρο το δείγμα των ελληνικών δημόσιων νοσοκομείων. Τα δεδομένα συλλέχθηκαν από το Υπουργείο Υγείας μέσω του πληροφοριακού συστήματος ESY.net. Η μεθοδολογία μέτρησης της παραγωγικότητας χρησιμοποιεί το υπόδειγμα του δείκτη Malmquist το οποίο αναπτύχθηκε από τους Simar και Wilson και το οποίο δεν έχει εφαρμοστεί προηγουμένως στον ελληνικό νοσοκομειακό τομέα. Δεύτερον, η παρούσα διατριβή αξιοποιώντας βάση δεδομένων από την Ελληνική Στατιστική Αρχή (ΕΛΣΤΑΤ) για τα 28 μεγάλα δημόσια νοσοκομεία για το έτος 2009, εξετάζει το μέγεθος της επίδρασης ποιοτικής μεταβλητής εκροής (ποσοστό ενδονοσοκομειακής θνησιμότητας προσαρμοσμένο στον αριθμό των χειρουργικών επεμβάσεων) στην εκτίμηση της συνολικής αποδοτικότητας των νοσοκομείων.Τα αποτελέσματα αποκαλύπτουν σημαντικές διακυμάνσεις της παραγωγικότητας των νοσοκομείων, βάσει λειτουργικών και οικονομικών στοιχείων, κατά την περίοδο 2009 έως 2012. Οι κυριότεροι παράγοντες που συμβάλλουν στη συνολική αύξηση της παραγωγικότητας είναι η αύξηση του ποσοστού πληρότητας των κλινών, ο τύπος (πανεπιστημιακό ή όχι) και το μέγεθος του νοσοκομείου.Σύμφωνα με τις διακυμάνσεις του δείκτη MPI το μέσο ελληνικό νοσοκομείο εμφάνισε σημαντική αύξηση της παραγωγικότητας μεταξύ των ετών 2009 και 2012. Σχεδόν το σύνολο της αύξησης της παραγωγικότητας οφείλεται στην τεχνολογική πρόοδο και μόνο ένα ελάχιστο μέρος οφείλεται στην αλλαγή της τεχνικής αποδοτικότητας.Για το έτος 2009 υπολογίστηκε ότι η συμπερίληψη του ποιοτικού δείκτη εκροής (ποσοστό ενδονοσοκομειακής θνησιμότητας προσαρμοσμένο στον αριθμό των χειρουργικών επεμβάσεων) στο υπόδειγμα μέτρησης της αποδοτικότητας των νοσοκομείων επηρεάζει σημαντικά τις τιμές της αποδοτικότητας στο υποσύνολο των 28 μεγάλων νοσοκομείων όπως κατέδειξε η στατιστική ανάλυση.
Κλινικά χαρακτηριστικά, συνοσηρότητα, ψωρίαση τύπου I & τύπου II
Authors: Μασούρη Σοφία
Published: September 2021

Οι υπότυποι της ψωρίασης καθορίζονται από την μορφολογία των βλαβών και την ηλικία εμφάνισης με την τύπου Ι να είναι πριν και την τύπου ΙΙ μετά την ηλικία των 40 ετών. Η ψωρίαση έχει επίσης και εξωδερματικές εκδηλώσεις όπως η ψωριασική αρθρίτιδα και η ονυχία. Στην παρούσα μελέτη έγινε προσπάθεια να μελετηθούν πολυμορφισμοί που έχουν προκύψει από μελέτες τύπου GWAS(Genome wide association studies) σε ένα σημαντικό αριθμό ασθενών του Ελληνικού πληθυσμού και να βρεθούν τυχόν συσχετίσεις με τους υπότυπους της νόσου και τις συνοσηρότητες της.
Optimal design of smart structures with intelligent control
Authors: Ταϊρίδης Γεώργιος
Published: September 2021

Στην παρούσα διδακτορική διατριβή μελετώνται μοντέλα σύνθετων ευφυών πολύφυλλων κατασκευών όπως δοκοί και πλάκες με αισθητήρες και διεγέρτες από πιεζοηλεκτρικά υλικά υπό την επίδραση δυναμικών εξωτερικών φορτίσεων. Η διακριτοποίηση των φορέων γίνεται με τη μέθοδο των πεπερασμένων στοιχείων. Πρώτος στόχος της διατριβής είναι η ανάπτυξη αξιόπιστων συστημάτων ελέγχου και η σύνδεσή τους με αλγορίθμους αριθμητικής ολοκλήρωσης για τη μελέτη δυναμικών συστημάτων. Για την κατασκευή των ελεγκτών γίνεται χρήση εργαλείων ασαφούς συνεπαγωγής και τεχνητών νευρωνικών δικτύων. Στις κατασκευές που μελετώνται υπεισέρχεται πάντοτε κάποιος σημαντικός βαθμός αβεβαιότητας λόγω ατελειών και σφαλμάτων τόσο των ελεγκτών όσο και του ίδιου του μοντέλου. Ειδικά στις πολυστρωματικές κατασκευές, διάφορες αστοχίες, όπως για παράδειγμα η αποκόλληση μεταξύ των διαφόρων στρωμάτων, κόπωση ή άλλες βλάβες μπορούν να εμφανιστούν και τροποποιούν το μηχανικό μοντέλο κατά τη διάρκεια της ζωής του. Συνεπώς, δεύτερος στόχος της διατριβής είναι η δημιουργία κατάλληλου εύρωστου ελεγκτή ο οποίος μπορεί να λειτουργήσει παρά την ύπαρξη ατελειών και σφαλμάτων τόσο στα στοιχεία του ελεγκτή (αισθητήρες, ελλιπείς μετρήσεις) όσο και του ίδιου του μοντέλου (απλοποιήσεις της θεωρίας, ατέλειες, κόπωση υλικού). Για την μελέτη των φαινομένων αυτών, καθώς και για την ελαχιστοποίηση των σφαλμάτων που προαναφέρθηκαν, επιχειρείται μία γενίκευση των κλασικών θεωριών, προκειμένου να συμπεριληφθούν οι απώλειες ενέργειας στα διάφορα στρώματα με τα συγκολλητικά υλικά. Όσον αφορά στον έλεγχο, τα εργαλεία κλασικού ελέγχου συχνά συναντούν αρκετούς περιορισμούς στη μελέτη τέτοιων προβλημάτων. Για το λόγο αυτό προτείνεται η χρήση ευφυών ασαφών και νευροασαφών διατάξεων. Μάλιστα για την μεγιστοποίηση της αποδοτικότητας των προτεινόμενων ελεγκτών, τα χαρακτηριστικά τους ρυθμίζονται με χρήση αλγορίθμων ολικής βελτιστοποίησης. Πιο συγκεκριμένα, οι ελεγκτές αρχικά σχεδιάζονται και υπόκεινται σε διαδικασία βελτιστοποίησης τόσο με χρήση νευροασαφών συστημάτων, όσο και εργαλείων ολικής βελτιστοποίησης. Ως παράπλευρο αποτέλεσμα, παρουσιάζεται κάποια ενδεικτική εφαρμογή από το πεδίο των μικρομηχανικών συντονιστών για την μάστευση ενέργειας.
Η ελληνική γραφή των εντοίχιων ψηφιδωτών της ύστερης βυζαντινής περιόδου
Authors: Τρούπκου Νικολέτα
Published: September 2021

Η διατριβή πραγματεύεται την ελληνική γραφή των εντοίχιων ψηφιδωτών της ύστερης βυζαντινής περιόδου (1204-1453), τα οποία εντοπίζονται στην Κωνσταντινούπολη (Δέηση της Αγίας Σοφίας, καθολικό της Μονής της Χώρας, νότιο παρεκκλήσιο της Μονής Παμμακαρίστου) και στον ελλαδικό χώρο (Ευαγγελισμός εξωνάρθηκα και άγιος Νικόλαος στο ομώνυμο παρεκκλήσιό του στη Μονή Βατοπεδίου, Παρηγορήτισσα Άρτας, Άγιοι Απόστολοι Θεσσαλονίκης, Πόρτα Παναγιά στην Πύλη Τρικάλων). Οι εξεταζόμενες επιγραφές αποτελούν προσδιορισμούς των εικονιζόμενων σκηνών και προσώπων, παλαιοδιαθηκικά και ευαγγελικά χωρία, ενώ ελάχιστες είναι κτητορικές και ταφικές. Για τη διαχείριση του υλικού προτάθηκε μία μέθοδος επεξεργασίας που στηρίχθηκε στη δημιουργία πινάκων παλαιογραφικών στοιχείων (γράμματα, συνενώσεις, συντομογραφίες) αρχικά για το σύνολο των επιγραφών κάθε μνημείου. Μέσω αυτής της διαδικασίας κατέστη δυνατή η αναγνώριση και αποτύπωση του γραφικού ιδιώματος ή των γραφικών ιδιωμάτων σε κάθε ναό και η διερεύνηση των μεταξύ τους σχέσεων.
Η μετεξέλιξη της μετάφρασης σε διαμεσολάβηση κατά την εκμάθηση και αξιολόγηση της γερμανικής ως ξένης γλώσσας με βάση το μοντέλο του κρατικού πιστοποιητικού γλωσσομάθειας
Authors: Νεράντζης Δαμιανός
Published: September 2021

Στη διδακτορική μου διατριβή ασχολήθηκα με την εφαρμογή της δεξιότητας της διαμεσολάβησης ως μετεξέλιξης της επιστήμης της μετάφρασης στο σύγχρονο μάθημα ξένων γλωσσών. Αρχικά ανέδειξα το διαχωρισμό μεταξύ επιστήμης και συνήθους απασχόλησης, που υπαγορεύει για πολλές δεκαετίες η επικράτηση του θεσμού «επάρκειας διδασκαλίας ξένης γλώσσας» και οπισθοδρομεί την εφαρμογή των μεταφραστικών επιστημών στη σύγχρονη διδακτική ξένων γλωσσών στην Ελλάδα. Στη συνέχεια ανέπτυξα ένα πρότυπο θεωρητικό μοντέλο του σύγχρονου Εκπαιδευτικού-Ερευνητή, το οποίο επικεντρώνεται περισσότερο στις πιστοποιημένες γνώσεις και στη διάθεση εξέλιξής του και λιγότερο στη θέση ή στην εμπειρία του. Αναδεικνύοντας στη συνέχεια τεκμηριωμένες και αποφευκτέες προβληματικές σταθερές που προέκυπταν, καθώς και αυθαιρεσίες που επικρατούσαν από την έλλειψη εξειδικευμένου διδακτικού προσωπικού για τη διδασκαλία μεταφραστικών θεωριών στην ξενόγλωσση εκπαίδευση τις τελευταίες δεκαετίες, αναφέρθηκα στις μικρές αλλά ουσιώδεις αλλαγές και καταργήσεις που επήλθαν τα τελευταία χρόνια αναφορικά με τη χρήση της μετάφρασης ως επιστήμης στο μάθημα ξένων γλωσσών. Συμπορευόμενος με τις επιταγές του Κοινού Ευρωπαϊκού Πλαισίου Αναφοράς για τις Γλώσσες (Κ.Ε.Π.Α.) ερεύνησα τον τρόπο μετεξέλιξης των μεταφραστικών σε διαμεσολαβητικές δεξιότητες, οι οποίες και καταλαμβάνουν πλέον χώρο σε κάθε προσπάθεια διδασκαλίας μίας ξένης γλώσσας. Κατά αυτόν τον τρόπο μελέτησα και ανάλυσα στο νεοσύστατο Κρατικό Πιστοποιητικό Γλωσσομάθειας (Κ.Π.Γ.) την έννοια της «γραπτής διαμεσολάβησης» ως δεξιότητας του υποψηφίου, η οποία περιλαμβάνει καθοριστικό μέρος της δοκιμασίας για την επιτυχία της πιστοποίησης. Στην επαγωγική, συγχρονική, ποσοτική έρευνα με ερωτηματολόγιο ημίκλειστου τύπου που ακολούθησε, συγκέντρωσα στοιχεία, τα οποία, όπως κατέδειξαν οι απαντήσεις και παρατηρήσεις των υποψηφίων, υιοθέτησαν την ανάγκη για ενημέρωση, επιμόρφωση, μετεκπαίδευση και εξειδίκευση των πτυχιούχων εκπαιδευτικών, που απασχολούνται στη διδακτική ξένων γλωσσών. Από τα αποτελέσματα της έρευνας διαπιστώθηκε χαρακτηριστική γνωστική αποστασιοποίηση απέναντι στη δεξιότητα της διαμεσολάβησης καθώς και στις προϋποθέσεις ένταξής της σε επίπεδο τάξης και σχεδιασμού μαθήματος. Η λειτουργική επεξεργασία των απαντήσεων λειτούργησε ως έναυσμα για τις διδακτικές μεθόδους που προτάθηκαν στο τέλος και συνέβαλαν στο σχηματισμό μιας γενικής υπόθεσης (μοντέλου), η οποία να είναι συνεπής με τις διαπιστώσεις που έγιναν. Η διατριβή αυτή αποτελεί μία επίσημη επιστημονική αναφορά στη διαμεσολάβηση ως μέρος της σύγχρονης εφαρμοσμένης διδακτικής ξένων γλωσσών, ενώ αποσκοπεί στην εδραίωσή της ως νέα επιστήμη συντελώντας σε έναν ευρύτερο και κατατοπιστικότερο σχηματισμό της για στήριξη και επικράτηση της έννοιας της συμπληρωματικά με τις επιταγές του Κ.Ε.Π.Α. και του Κ.Π.Γ.
Συμβολή στην κλινική μελέτη και τη θεραπευτική αντιμετώπιση του υπεργλωττιδικού καρκίνου του λάρυγγα
Authors: Βασιλείου Αλέξιος
Published: September 2021

Η υπεργλωττιδική μοίρα του λάρυγγα σε σχέση με τις άλλες υποπεριοχές τουλάρυγγα, γλωττιδική και υπογλωττιδική, έχει διαφορές ανατομικές, εμβρυολογικήςπροέλευσης και λεμφικής αποχέτευσης. Παραπέρα οι διάφοροι παράγοντες κινδύνουγια ανάπτυξη καρκίνου φαίνεται ότι παίζουν διαφορετικό ρόλο σε κάθε υποπεριοχήτου λάρυγγα. Στόχος αυτής της διατριβής είναι να αναδείξει τις διαφορές τουυπεργλωττιδικού καρκίνου του λάρυγγα στην επιδημιολογία, την επίπτωση, τηθεραπευτική αντιμετώπιση και την πρόγνωση σε σχέση με τον καρκίνο του λάρυγγαστη γλωττιδική και υπογλωττιδική περιοχή. Περαιτέρω στα πλαίσια της μελέτης τουδιαφορετικού ρόλου των παραγόντων κινδύνου, σκοπεύουμε να ανιχνεύσουμε τηνπαρουσία λοίμωξης με ιό HPV, ανιχνεύοντας τους υποτύπους του ιού -6/-11, -16/-18,-31/-33, αλλά και εντοπίζοντας την πρωτεΐνη p16 ως πιθανού δείκτη τηςογκογενετικής έκφρασης του ιού HPV.Στη διατριβή αυτή μελετήσαμε 25 περιπτώσεις ασθενών με υπεργλωττιδικόκαρκίνο του λάρυγγα που αντιμετωπίστηκαν για πρώτη φορά στην ΆΩτορινολαρυγγολογική Κλινική του Πανεπιστημίου Αθηνών στο ΄΄ Ιπποκράτειο ΄΄Νοσοκομείο την πενταετία 2005 – 2010. Έγινε καταγραφή και ανάλυση των δημογραφικών τους στοιχείων και συγκεκριμένα του φύλου, της ηλικίας, της οικογενειακής κατάστασης, του τόπου διαμονής και της επαγγελματικής τουςδραστηριότητας. Από το ιστορικό τους μελετήθηκαν το ογκολογικό τους ιστορικό καιοι κλασικοί παράγοντες κινδύνου, δηλαδή το κάπνισμα και η κατανάλωση αλκοόλ.Ξεχωριστά μελετήθηκε η παρουσία HPV λοίμωξης στα αντίστοιχαπαθολογοανατομικά παρασκευάσματα με ανίχνευση των 6/11, 16/18, 31/33 του ιούHPV με μέθοδο in situ υβριδισμού. Επιπλέον στα HPV ( + ) θετικά δείγματα έγινεπροσπάθεια εντόπισης του p16 ογκογονιδίου με μέθοδο ανοσοϊστοχημείας.Στα παθολογοανατομικά μας παρασκευάσματα ανιχνεύθηκαν οι υπότυποιυψηλής επικινδυνότητας -16/-18 σε 9/25 δείγματα, ποσοστό 36%, οι υπότυποιχαμηλής επικινδυνότητας -6/-11 σε 3/25 δείγματα, ποσοστό 12% και οι υπότυποιενδιάμεσης επικινδυνότητας -31/-33 σε 3/25 δείγματα ποσοστό 12%. Το ογκογονίδιοp16 εντοπίστηκε σε 7/9 από τα HPV ( + ) 16/18 δείγματα, σε 0/3 από τα HPV ( + )6/11 δείγματα και σε 2/3 από τα HPV ( + ) 31/33 δείγματα.Το συμπέρασμα της μελέτης είναι ότι παρόλο που οι υψηλής επικινδυνότηταςυπότυποι του ιού του HPV ανιχνεύονται σε μεγάλο ποσοστό στα υπεργλωττιδικά καρκινώματα του λάρυγγα, ο ρόλος της HPV λοίμωξης ως αιτιολογικός παράγονταςπαραμένει αδιευκρίνιστος και για αυτό περαιτέρω έρευνα απαιτείται στο πεδίο αυτό.
Μια θεμελιωμένη θεωρία για τη χρήση των συντομευμάτων στην καθημερινότητα των γλωσσικών χρηστών με βάση τα ελληνικά συμφραζόμενα
Authors: Κίτσιου Σταυρούλα
Published: September 2021

Στο σύγχρονο παγκοσμιοποιημένο συγκείμενο τα γραφικά συστήματα αλλάζουν με πολύ γρήγορους ρυθμούς. Οι εκάστοτε νέες τεχνολογίες γραφής επηρεάζουν το γραφικό σύστημα με ιδιαίτερα άμεσο τρόπο. Ο εκδημοκρατισμός της τυπογραφικής τέχνης μέσω της χρήσης των προσωπικών ηλεκτρονικών υπολογιστών καθιστά διαθέσιμη για τον μέσο χρήστη μια ποικιλία σημείων. Η νέα τεχνολογικά διαμεσολαβημένη επικοινωνία επιφέρει νέες συμβάσεις, παροχές και περιορισμούς, στους οποίους οι γλωσσικοί χρήστες προσαρμόζονται ευέλικτα και δημιουργικά επαναπροσδιορίζοντας τις πρακτικές τους και αναπτύσσοντας νέες δεξιότητες στο πλαίσιο του τεχνο-γραμματισμού. Οι Τεχνολογίες Πληροφορίας και Επικοινωνίας (ΤΠΕ) προσφέρουν μια εκτεταμένη ορθογραφική παλέτα στη θέση των κανονιστικών δυαδικών επιλογών της έντυπης τεχνολογίας και η ποικιλότητα μπορεί να υπάρχει σε διάφορα μέρη του ορθογραφικού χώρου. Σε αυτό το πλαίσιο παρατηρείται ένα αυξανόμενο ενδιαφέρον στην ερευνητική κοινότητα για τη μελέτη της γραπτής/οπτικής επικοινωνίας ως αντικειμένου κοινωνιογλωσσολογικής έρευνας και τα ζητήματα του συστήματος γραφής και της ορθογραφίας λειτουργούν ως ενδείκτες βαθύτερων ερωτημάτων ιδεολογίας και ταυτότητας. Στην παρούσα διατριβή υιοθετώντας μια εποικοδομητιστική προσέγγιση παρουσιάζω την οικοδόμηση μιας θεμελιωμένης θεωρίας σχετικά με τις νεανικές (ορθο)γραφικές ταυτότητες που πραγματώνουν οι γλωσσικοί χρήστες στην καθημερινότητά τους μέσω της χρήσης συντομευμάτων με βάση τα ελληνικά συμφραζόμενα. Ειδικότερα, η συλλογή των δεδομένων πραγματοποιήθηκε χρησιμοποιώντας ημερολόγια και ερωτηματολόγια με ανοιχτού τύπου ερωτήσεις. Στην έρευνα συμμετείχαν 84 φοιτητές/τριες του Παιδαγωγικού Τμήματος Δημοτικής Εκπαίδευσης του Πανεπιστημίου Θεσσαλίας στον Βόλο. Παράλληλα, επεξεργάστηκα δεδομένα από άλλες έντυπες κειμενικές πηγές, φωτογραφικό υλικό από τον περιβάλλοντα χώρο, και διάφορες διαδικτυακές πηγές τριγωνοποιώντας τα δεδομένα με σκοπό την πληρότητα της ερμηνείας του φαινομένου υπό μελέτη. Στόχος της παρουσιαζόμενης έρευνας είναι να αναδείξει πτυχές της οπτικής επικοινωνίας, όπως αντανακλάται στις πρακτικές και τις επιλογές των γλωσσικών χρηστών εστιάζοντας σε ένα φαινόμενο, το γλωσσικό φαινόμενο των συντομευμάτων, που δεν έχει προσεγγιστεί συστηματικά υπό το πρίσμα μιας κοινωνιογλωσσολογικής ματιάς για το ελληνικό παράδειγμα, αλλά και στη διεθνή βιβλιογραφία, στην οποία το ενδιαφέρον στρέφεται κυρίως σε ζητήματα τυπολογίας, ορολογίας, μορφολογίας, νεολογίας, φωνητικής-φωνολογίας και ψυχογλωσσολογίας. Το γενικό συμπέρασμα στο οποίο καταλήγει η παρουσιαζόμενη διατριβή είναι ότι τελικά η χρήση των συντομευμάτων είναι ένα ιδεολογικά φορτισμένο ζήτημα για το ελληνικό παράδειγμα που σχετίζεται με την κυρίαρχη για τα ελληνικά δεδομένα ιδεολογία της πρότυπης γλώσσας και με τις (ορθο)γραφικές ταυτότητες που επιτελούν οι γλωσσικοί χρήστες σε διαφορετικά πλαίσια αντανακλώντας στοιχεία κοινωνιογλωσσικής αλλαγής.
Ποσοτικός και ποιοτικός καθορισμός αναγεννητικής ικανότητας τραχηλικού ιστού μετά από LLETZ για CIN σε συσχέτιση με το ποσοστό του όγκου εκτομής και συμπεριφορά αυτού σε πιθανή μελλοντική κύηση
Authors: Φουντά Χριστίνα
Published: September 2021

Εισαγωγή: Τα μακροπρόθεσμα μαιευτικά επακόλουθα μετά από αφαιρετικές μεθόδους θεραπείας για ενδοεπιθηλιακές βλάβες του τραχήλου της μήτρας, υποκίνησαν πρόσφατα το ενδιαφέρον της παγκόσμιας επιστημονικής κοινότητας. Στη βιβλιογραφία, έχει ήδη παρατεθεί η άποψη, πως η συμπεριφορά του τραχήλου σε μελλοντική κύηση σχετίζεται άμεσα με το βάθος του κώνου εκτομής. Κατ’επέκτασιν, εξετάζουμε την υπόθεση, πως εκείνο που στην πραγματικότητα παίζει καθοριστικό ρόλο είναι ο όγκος του κώνου και το ποσοστό που αυτός αντικατοπτρίζει επί του συνολικού όγκου του τραχήλου της συγκεκριμένης γυναίκας. Πρόκειται, για μία προοπτική μελέτη διερεύνησης α. ποσοστού αφαίρεσης τραχηλικού ιστού (μετά αφαιρετική θεραπεία CIN), β. αναγεννητικής ικανότητας τραχηλικού κρατήρα και γ. συσχέτισής τους (α και β) με την έκβαση των μελλοντικών κυήσεων.Υλικό – Μέθοδος: Γυναίκες με επιθυμία μελλοντικής τεκνοποίησης που αποφασίστηκε (λόγω κυτταρολογίας, κολποσκόπησης ή συνδυασμού τους) αφαιρετική μέθοδος θεραπείας (LLETZ). Ο όγκος του τραχήλου σε cm3 (και οι διαστάσεις του σε cm) υπολογίστηκαν προεγχειρητικά με MRI. Ο όγκος του αφαιρεθέντος κώνου (και οι διαστάσεις του) υπολογίστηκαν πριν τη μονιμοποίηση με ογκομετρικό σωλήνα και υποδεκάμετρο υψηλής ακρίβειας. Το ποσοστό αφαίρεσης (%) καθώς και ο όγκος του τραχήλου (και οι διαστάσεις του) που προσδιορίζονται με MRI κατά την 6μηνιαία follow up επίσκεψη καταγράφησαν.Από τον ανωτέρω πληθυσμό, γυναίκες που μένουν έγκυες παρακολουθούνται ως συνήθως, με την προσθήκη υπερηχογραφικὠν σειριακών μετρήσεων του μήκους του τραχήλου τους και η έκβαση της κύησης θα συσχετισθεί με τα καταχωρηθέντα χαρακτηριστικά της προηγηθείσας loop εκτομής. Στις γυναίκες στις οποίες θα χρειασθεί επαναληπτική LLETZ, ο δεύτερος κώνος θα συγκριθεί με τον πρώτο (σύνθεση και δομή κολλαγόνου κ.λ.π.) και θα συσχετισθεί με το % αφαίρεσης κατά την πρώτη επέμβαση.Αποτελέσματα: Σαρἀντα οκτὠ γυναίκες περιελἠφθησαν στη μελἐτη. Ο συνολικός όγκος του τραχήλου κυμάνθηκε μεταξύ 11 – 40 cm3, ο όγκος του κώνου εκτομής μεταξύ 1 – 7 cm3, ενώ το ποσοστό εκτομής μεταξύ 4 και 49%. Είκοσι εννἐα γυναίκες συμπλἠρωσαν τους 6 πρώτους μήνες παρακολούθησης και υποβλἠθησαν σε επαναληπτική MRI. Στατιστικἠ ανἀλυση των αποτελεσμἀτων ἐδειξε πως το σχετικὀ ἐλλειμμα εποὐλωσης στους 6 μἠνες μετἀ τη θεραπεἰα καθορἰζεται απὀ το ποσοστὀ του ὀγκου εκτομἠς. Συμπεράσματα: Τα αποτελέσματα ἐδειξαν σημαντική διακύμανση στους όγκους των τραχήλων, των κώνων και των % εκτομής. Παρά τον μικρό αριθμό του δείγματος διαφαίνεται η τάση να αποσαφηνιστεί ένα όριο πάνω από το οποίο η αναγεννητική ικανότητα του τραχήλου επηρεάζεται σημαντικά. Συμπαγέστερα δεδομένα προσδοκώνται με την αύξηση του δείγματος της μελέτης.
Χρωστικές κονίες και άλλα υλικά μεταβυζαντινής ζωγραφικής
Authors: Μαστροθεόδωρος Γεώργιος
Published: September 2021

The Greek word ‘icon’ is commonly used to denote the ritual panel paintings used in the context of orthodox Christian church. On the basis of historical records, the craft of icon painting is thought to have existed from the very beginnings of Christianity, while it peaked artistically during the byzantine period. As far as the modern-day Greece areas are concerned, the craft continued to be practiced throughout the post-byzantine period (~1453-1830) and the outcome includes numerous skillfully crafted icons. The materials and techniques of icon painting are described in detail in the ‘Hermeneia’, a technical manual written by an early 18th century Greek Hieromonk. The recent revival of the interest towards byzantine painting led to the composition of other similar technical texts, while during the last few decades icons’ materials have been identified through physicochemical investigations. Nevertheless, the pertinent scientific or/and on limited number of artefacts. Consequently, several material aspects –such as the type/purity and the structural characteristics of metal leaves, the frequency of the use of several artificial inorganic pigments etc- have not yet been examined in detail. In the framework of the present PhD research programme, more than sixty portable icons have been subjected to detailed analysis with emphasis on inorganic materials (such as pigments) and certain fabrication features. The analytical protocol included in situ X-ray fluorescence analyses as well as laboratory microsample examination and analyses by optical microscopy, scanning electron microscopy (SEM-EDX), X-ray diffraction and micro-Raman spectroscopy. The preparatory/ground materials along with the metal-leaf decorations and relevant mordants, as well as the inorganic pigments have been thoroughly investigated. Analytical results indicate that post-Byzantine craftsmen had access to a reasonable variety of inorganic pigments, some of which were possibly collected by local sources. In the majority of the examined icons high-purity gold leaves have been applied, while silver leaves were used in a far less extend and mostly beyond the end of the 17th century. Moreover, it turned out that during the post-byzantine period a few Greek icons were manufactured by using techniques more involved than those described in surviving Greek technical texts such as the ‘Hermeneia’. Finally, on the basis of pertinent references in technical manuals and analytical data derived from the examined icons, the icon ‘conservation’ practices of the post-byzantine craftsmen were exploited
Η ανατροφοδότηση κατά τη διόρθωση των λαθών του γραπτού λόγου
Authors: Ζαρκογιάννη Ευανθία
Published: September 2021

O σκοπός της παρούσης διδακτορικής διατριβής είναι η διερεύνηση των πεποιθήσεων και πρακτικών ανατροφοδότησης των διδασκόντων σχετικά με τη διόρθωση των λαθών του γραπτού λόγου στη δευτεροβάθμια εκπαίδευση στην Ελλάδα. Προκειμένου να μελετηθεί σε βάθος η συγκεκριμένη θεματική περιοχή πραγματοποιήθηκαν μία ποσοτική και μία ποιοτική έρευνα. Η πρώτη εξετάζει τον βαθμό εφαρμογής συγκεκριμένων πρακτικών ανατροφοδότησης σε 230 έλληνες φιλολόγους του Γυμνασίου, καθώς και τη βαρύτητα, την οποία οι ίδιοι αποδίδουν σε επιμέρους λάθη του γραπτού λόγου. Ειδικότερα, ως εργαλείο μέτρησης αξιοποιήθηκε πρωτότυπο ερωτηματολόγιο, προκειμένου να εξαχθούν οι προτιμήσεις των διδασκόντων στους τύπους της άμεσης και της έμμεσης διορθωτικής ανατροφοδότησης στα λάθη του γραπτού λόγου των μαθητών. Η ποιοτική έρευνα περιελάμβανε συνεντεύξεις με δέκα από τους διδάσκοντες που συμμετείχαν στην ποσοτική έρευνα, ώστε να διερευνηθούν βαθύτερα οι πεποιθήσεις των διδασκόντων, οι οποίες επηρεάζουν τον τρόπο διόρθωσης των λαθών του γραπτού λόγου και διαμορφώνουν τις πρακτικές ανατροφοδότησης που υιοθετούν. Από τα ευρήματα της ανάλυσης των ποσοτικών δεδομένων διαπιστώθηκε ότι οι φιλόλογοι αξιοποιούν ένα περιορισμένο φάσμα στρατηγικών διόρθωσης των λαθών δίνοντας έμφαση κυρίως στην άμεση διορθωτική ανατροφοδότηση. Παράλληλα, προέκυψαν αποκλίσεις ανάμεσα στις πεποιθήσεις τους για την αποτελεσματικότητα των πρακτικών και στη συχνότητα με τις οποίες τις εφαρμόζουν. Αξιοσημείωτο είναι το γεγονός ότι δεν εντοπίστηκαν στατιστικά σημαντικές συσχετίσεις ανάμεσα στις πρακτικές ανατροφοδότησης και το φύλο, την ηλικία, τη διδακτική εμπειρία και τις επιπλέον σπουδές των φιλολόγων που συμμετείχαν στην έρευνα. H ανάλυση των ποιοτικών δεδομένων των συνεντεύξεων ανέδειξε α. την επίδραση προσωπικών πεποιθήσεων των συμμετεχόντων στις πρακτικές ανατροφοδότησης, οι οποίες διαμορφώνονται σε μεγάλο βαθμό και από τις πεποιθήσεις τους για το θεσμικό και κοινωνικο-πολιτισμικό πλαίσιο του σχολείου και β. την ανάγκη να αποκτήσουν οι διδάσκοντες μεγαλύτερη επίγνωση των δικών τους πεποιθήσεων και πρακτικών σχετικά με τη διορθωτική ανατροφοδότηση στον γραπτό λόγο των μαθητών.
Υποδείγματα πρόβλεψης των εταιρικών πτωχεύσεων
Authors: Λαζαρίδου Αικατερίνη
Published: September 2021

Η λέξη πτώχευση ταυτίζεται με τη δυσμενέστερη κατάσταση που μπορεί να περιέλθει μία επιχείρηση χωρίς να υπάρχει δυνατότητα διαφυγής από αυτήν ενώ αρκετές είναι οι φορές που οι συνέπειές της επηρεάζουν μια ολόκληρη κοινωνία. Για αυτό το λόγο η κατάσταση αυτή αποτελεί το επίκεντρο πολλών ερευνών που πραγματοποιούνται κατά καιρούς εδώ και αρκετά χρόνια. Στην παρούσα εργασία γίνεται προσπάθεια ομαδοποίησης των παραπάνω ερευνών και όσο το δυνατόν πληρέστερης απεικόνισης της διεθνούς βιβλιογραφίας έτσι ώστε να αποσαφηνιστεί πλήρως η έννοια της πτώχευσης, η οποία συγχέεται με τη χρηματοοικονομική δυσπραγία και την αφερεγγυότητα, να προσδιοριστούν όλες οι αιτίες της, όπως τα χαρακτηριστικά των ιδιοκτητών – μάνατζερ και η έλλειψη ρευστότητας, καθώς και οι συνέπειές της. Ζωτικής σημασίας θεωρούνται τα υποδείγματα που έχουν χρησιμοποιηθεί μέχρι στιγμής για την πρόβλεψη της κατάστασης αυτής, τα οποία διακρίνονται σε τέσσερις διαφορετικές κατηγορίες, ι) θεωρητικά, ιι) στατιστικά, ιιι) ευφυή και ιν) επιχειρησιακής έρευνας υποδείγματα. Τέλος, το καινούργιο υπόδειγμα που διαμορφώθηκε στην παρούσα εργασία, βασισμένο στην άποψη ότι ο κλάδος δραστηριότητας της επιχείρησης είναι ένα χαρακτηριστικό που επηρεάζει την πραγματοποίηση μιας πτώχευσης, κατέληξε στο γεγονός ότι βραχυπρόθεσμα ο κλάδος είναι ένα σημείο που θα πρέπει να προσεχθεί και προτείνεται ως καλύτερο εργαλείο ένα κλαδικό βραχυπρόθεσμο υπόδειγμα πρόβλεψης. Όμως, μακροπρόθεσμα προτείνεται ένα γενικό υπόδειγμα αφού ο κλάδος δεν επηρεάζει άμεσα την κατάσταση μιας επιχείρησης ή τουλάχιστον οι επιχειρήσεις τείνουν να συγκλίνουν στα γενικά γνωρίσματα των δύο ομάδων, πτωχευμένων και μη, ανεξαρτήτως κλάδου δραστηριότητας.
Deciphering the mechanism of immune dysfunction in Vici syndrome
Authors: Αξιώτης Ευάγγελος
Published: September 2021

Το σύνδρομο Vici είναι μια σύνθετη πολυοργανική δυσλειτουργία που χαρακτηρίζεται από συγγενείς δυσπλασίες του εγκεφάλου, καταρράκτη, υποχρωματισμού δέρμα, προοδευτική βλάβη της καρδιακής λειτουργίας και των μυών, ανοσολογική ανεπάρκεια. Οι ασθενείς δεν ανταποκρίνονται στον εμβολιασμό, έχουν χαμηλά επίπεδα αντισωμάτων στο αίμα και πάσχουν από σοβαρές και συχνές λοιμώξεις. Η ασθένεια προκαλείται από μια μετάλλαξη του γονιδίου EPG5, το οποίο κωδικοποιεί μια πρωτεΐνη απαραίτητη για την διακίνηση και τη λειτουργία των ενδοκυτταρικών κυστιδίων.Τα κύτταρα χρησιμοποιούν τα κυστίδια για την εξάλειψη ανεπιθύμητου υλικού και για την αφαίρεση των νεκρών κυττάρων. Το ανεπιθύμητο υλικό ενσωματώνεται σε ένα κυστίδιο και στη συνέχεια συγχωνέυεται με λυσοσώματα που περιέχουν πρωτεΐνες απαραίτητες για την πέψη των περιεχομένων που πρέπει να εξαλειφθούν (αυτοφαγία).Αυτό το σύστημα είναι απαραίτητο ήδη κατά το εμβρυακό στάδιο και, στη συνέχεια, για τη ζωή. Ως εκ τούτου, η συσλειτουργία του προκαλεί μια ασθένεια που περιλαμβάνει διάφορα όργανα και συστήματα. Δεδομένου οτι οι μολύνσεις είναι συχνές στους ασθενείς με σύνδρομο Vici, πιστεύουμε ότι το γονίδιο EPG5 παίζει σημαντικό ρόλο στο ανοσοποιητικό σύστημα:Σε αυτή την διατριβή, προτείνω να εκτιμηθεί κατά πόσον το γονίδιο EPG5 είναι απαραίτητο για τα κύτταρα για την σύλληψη και την αποδόμηση των μικροοργανισμών και ξένων σωματιδίων, ένα απαραίτητο βήμα για να ξεκινήσει η αντίδραση του ανοσοποιητικού. Για να γίνει αυτό έκανα χρήση κυττάρων από ασθενείς και υγιείς ανθρώπους με φθορίζοντα μόρια για τη μελέτη του σχηματισμού και της διακίνησης των κυστιδίων και την αξιολόγηση της ενεργοποίησης των κυττάρων του ανοσοποιητικού συστήματος με τη μέτρηση των επιπέδων αντισωμάτων και κυτοκινών.
Επιδημιολογικά δεδομένα διαγνωστική προσέγγιση και θεραπευτική αντιμετώπιση κακοηθών νεοπλασιών μήτρας σε πρώιμα στάδια
Authors: Κουκουλομάτη Άννα
Published: September 2021

Ασθενείς-Μέθοδοι: Κατά τη χρονική περίοδο Ιούνιος 1995-Ιούνιος 2006 122 γυναίκες με καρκίνο ενδομητρίου αντιμετωπίσθηκαν θεραπευτικά με ολική υστερεκτομή και αμφοτερόπλευρη σαλπιγγοωθηκεκτομή. Οι 30 γυναίκες (ομάδα 1) με σοβαρή καρδιοαναπνευστική ανεπάρκεια εκτός από την παραπάνω επέμβαση έλαβαν συμπληρωματικά Ακτινοθεραπεία. Οι 92 γυναίκες (ομάδα 2) που δεν είχαν σοβαρά συνοδά προβλήματα υποβλήθηκαν σε πυελοκοιλιακό λεμφαδενικό καθαρισμό. Σκοπός της μελέτης ήταν να διερευνηθεί το θεραπευτικό όφελος του πυελικού και του παραορτικού λεμφαδενικού καθαρισμού σε καρκίνο ενδομητρίου σε πρώιμα στάδια. Αποτελέσματα: Ο μέσος αριθμός λεμφαδένων που αφαιρέθηκε ήταν 32.94±6.69 πυελικοί λεμφαδένες και 19.01±5.88 παραορτικοί. Διήθηση παρατηρήθηκε σε 42 πυελικούς και 31 παραορτικούς λεμφαδένες. Οι γυναίκες στη δεύτερη ομάδα είχαν μεγαλύτερη διάρκεια χειρουργείου, μεγαλύτερη απώλεια αίματος, περισσότερες μεταγγίσεις και κατά μέσο όρο δύο επιπλέον μέρες νοσηλείας. Δεν παρατηρήθηκαν διαφορές στις μετεγχειρητικές επιπλοκές (5.79% vs 6.20%). Στην ομάδα η οποία υποβλήθηκε σε εκτεταμένο πυελοκοιλιακό λεμφαδενικό καθαρισμό υπήρχε μεγαλύτερη συχνότητα αποφράξεων του εντέρου και εν τω βάθει θρομβοφλεβίτιδας χωρίς να είναι στατιστικά σημαντική η διαφορά τους από την ομάδα 1, ενώ διαπιστώθηκαν και 6 περιπτώσεις λεμφοκηλών οι οποίες συνέβησαν μεταξύ 8ης και 9ης μετεγχειρητικής ημέρας και αντιμετωπίστηκαν με παροχέτευση. Δεν παρατηρήθηκαν υποτροπές στη 2η ομάδα (0 από 92 γυναίκες) όταν το ποσοστό υποτροπής στην 1η ομάδα ήταν 23.30% (7 από 30 γυναίκες) (p<0.001). Οι δύο ομάδες διέφεραν στατιστικά σημαντικά στην επιβίωση (5.01 στην ομάδα 1 vs 5.54 στην ομάδα 2, p<0.01). Συμπεράσματα: Λεμφαδενικές μεταστάσεις μπορεί να παρατηρηθούν και σε πρώιμα στάδια καρκίνου ενδομητρίου. Η λεμφαδενεκτομή βελτιώνει τη χειρουργική σταδιοποίηση συμβάλλει στην επιλογή των ασθενών που θα ωφεληθούν από την επιπρόσθετη θεραπεία και εμποδίζει την υπερθεραπεία, ή τη χορήγηση ακατάλληλης θεραπείας.
Infinite and standard computation with unconventional and quantum methods using automata
Authors: Γιαννάκης Κωνσταντίνος
Published: September 2021

Η εκπόνηση της παρούσας διατριβής αφορά το πεδίο της Θεωρητικής Επιστήμης Υπολογιστών ή Θεωρητικής Πληροφορικής. Αφορά κατά κύριο λόγο τη χρήση “Μη συμβατικών” μεθόδων υπολογισμού, όπως ο υπολογισμός με αυτόματα μεμβράνες και ο υπολογισμός με κβαντικά αυτόματα. Η θεωρία αυτομάτων είναι υποπεδίο της θεωρίας υπολογισμού και στην εργασία αυτή μελετάμε κυρίως παραλλαγές αυτομάτων που δεν ανήκουν στα καθιερωμένα μοντέλα, αλλά αντίθετα έχουν σχέση με αυτό που λέμε “Μη συμβατικές” μέθοδοι υπολογισμού. Η κύρια παραλλαγή των αυτομάτων που ανήκει στη Θεωρία Υπολογισμού και η οποία μελετάται στην παρούσα διατριβή αφορά τα αυτόματα που δέχονται εισόδους άπειρου μήκους. Αυτά τα αυτόματα ονομάζονται ω-αυτόματα. Στην παρούσα εργασία τα συνδέουμε με τον μηχανισμό επερωτήσεων σε ιστούς Διασυνδεδεμένων Δεδομένων, οι οποίοι μπορεί να είναι άπειροι σε μέγεθος. Η έρευνα των εναλλακτικών ή μη συμβατικών μεθόδων υπολογισμού ξεκίνησε λόγω των φυσικών ορίων των υλικών και των μεθόδων που χρησιμοποιούνται στις τρέχουσες υπολογιστικές τεχνολογίες. Ως εκ τούτου, υπάρχειμία συνεχής προσπάθεια για περαιτέρω εξερεύνηση της πιθανότητας χρήσης τέτοιων μεθόδων και υλικών για υπολογιστικούς σκοπούς. Πέρα από τα εμπνευσμένα από τη βιολογία μοντέλα υπολογισμού, όπως είναι τα συστήματα μεμβρανών, η εξερεύνηση κβαντικών υπολογιστικών μεθόδων έχει προσελκύσει αρκετή προσοχή, τόσο στον ακαδημαϊκό χώρο, όσο και τη βιομηχανία. Συνολικά, στην παρούσα διατριβή, προσπαθούμε να φωτίσουμε αυτές τις εναλλακτικές μεθόδους υπολογισμού που λειτουργούν με έναν μη συμβατικό, μη καθιερωμένο τρόπο. Παρουσιάζουμε τόσο το θεωρητικό υπόβαθρο και την τρέχουσα βιβλιογραφία σχετικά με τις έννοιες με τις οποίες καταπιάνεται αυτή η εργασία, όσο και την λεπτομερή συνεισφορά του συγγραφέα, όπως αυτή έχει προκύψει μέσα από διάφορες ήδη δημοσιευμένες εργασίες. Η ορολογία που χρησιμοποιούμε σε όλη την έκταση της διατριβής δηλώνεται ρητά όπου και όταν αυτό απαιτείται. Συνολικά, χρησιμοποιούμε τον όρο “ standard” (“καθιερωμένο”) για τον χαρακτηρισμό του υπολογισμού και των αντίστοιχων αρχιτεκτονικών και μοντέλων που ανήκουν σε ήδη εγκαθιδρυμένες υπολογιστικές δομές, όπως οι μηχανές Turing, τα πεπερασμένα αυτόματα κτλ. Οι όροι “classical” (κλασικός) και “conventional” (“συμβατικός”) υπολογισμός αναφέρονται στην ίδια έννοια και χρησιμοποιούνται, επίσης, στη βιβλιογραφία. Ομοίως, επιλέγουμε τη χρήση του όρου “unconventional” (“μη συμβατικού”) και όχι άλλους όρους που συναντώνται ισοδύναμα στη βιβλιογραφία, όπως “alternative” (εναλλακτικός) και “non-standard” (μη καθιερωμένος).Η διατριβή χωρίζεται σε 3 κύρια μέρη. Το πρώτο από αυτά ασχολείται με τη συσχέτιση κατάλληλων παραλλαγών αυτομάτων με τη διαδικασία επερωτήσεων πάνω σε Ιστούς Διασυνδεδεμένων Δεδομένων. Το δεύτερο κομμάτι αφορά τη χρήση αυτόματων μεμβρανών και την πρόταση κβαντικών αυτομάτων με άπειρες εισόδους. Το τελευταίο τμήμα της διατριβής εμπεριέχει τη συζήτηση και τον σχολιασμό των αποτελεσμάτων μας, καθώς και κατευθύνσεις για μελλοντική έρευνα, μαζί με την παρουσίαση πιθανών εφαρμογών των παραπάνω.
Inventory policies in continuous review systems
Authors: Τζιουρτζιούμης Χρήστος
Published: September 2021

Σε αυτή τη διατριβή εξερευνούμε τις συνθήκες κάτω από τις οποίες το υπόδειγμα συνεχούς επιθεώρησης του αποθέματος έχει βέλτιστη λύση και προσπαθούμε να εξετάσουμε διαφορετικές παραλλαγές αυτού του μοντέλου αποθεματικής πολιτικής προκειμένου να μελετήσουμε θεωρητικά τις μαθηματικές ιδιότητες του οι οποίες μπορεί να είναι χρήσιμες στο μέλλον. Ειδικότερα, υποθέτοντας σταθερό χρόνο παράδοσης της παραγγελίας και διαφορετικές κατανομές ζήτησης, στα πρώτα κεφάλαια, με γνωστές τιμές των παραμέτρων ζήτησης, σκοπός μας είναι να μελετήσουμε μόνο θεωρητικά αυτό το μοντέλο αποθεματικής πολιτικής προκειμένου να προσδιορίσουμε το ελάχιστο της συνάρτησης του συνολικού κόστους για τις περιπτώσεις όπου για τον προσδιορισμό του μέσου αποθέματος χρησιμοποιούνται είτε η ακριβής μέθοδος είτε μια προσεγγιστική μέθοδος. Επεκτείνοντας την ανάλυση, στα επόμενα κεφάλαια, για την περίπτωση όπου απαιτείται η εκτίμηση της ζήτησης, κατασκευάζουμε διαστήματα εμπιστοσύνης για το ελάχιστο του συνολικού κόστους και παρουσιάζουμε μια θεωρητική μελέτη η οποία μπορεί να είναι χρήσιμη εφαρμόζοντάς την στην πράξη, καθώς δίνει τη δυνατότητα σε αυτούς που λαμβάνουν αποφάσεις να γνωρίζουν με βεβαιότητα κάτω από ένα συγκεκριμένο ονομαστικό επίπεδο εμπιστοσύνης το εύρος που θα κυμαίνεται το ελάχιστο της συνάρτησης του συνολικού κόστους
Μεταβολομική (metabolomics) του ανθρώπινου οργανισμού σε προσομοιούμενες συνθήκες εγκλωβισμού σε ερείπια κτηρίων μετά από σεισμό
Authors: Γεωργιάδου Αναστασία
Published: September 2021

Στην παρούσα διδακτορική διατριβή, εξετάζεται η χρήση της μεταβολομικής του ανθρώπινου οργανισμού, σαν εργαλείο για την εισαγωγή της χημικής πληροφορίας που προέρχεται από τον εκπνεόμενο αέρα το αίμα και τα ούρα, για τον εντοπισμό ανθρώπων που έχουν εγκλωβιστεί σε κτήρια που έχουν καταρρεύσει μετά από σεισμό. Η μεθοδολογία περιλαμβάνει αρχικά, την ανάπτυξη μιας «θεωρίας εγκλωβισμού» με στόχο την ταξινόμηση και περιγραφή των διαφορετικών καταστάσεων εγκλωβισμού που προκύπτουν με παραμέτρους τον χρόνο εγκλωβισμού και την σοβαρότητα των τραυματισμών. Η περιγραφή των καταστάσεων πραγματοποιήθηκε με όρους νευροενδοκρινικών, σωματικών και μεταβολικών αντιδράσεων που χαρακτηρίζουν την κάθε περίπτωση, ώστε να γίνει επιλογή των ομάδων των εθελοντών που προσομοιάζουν τις διαφορετικές καταστάσεις. Για τις ομάδες των εθελοντών που εξετάστηκαν ακολούθησε σύγκριση και έλεγχος των διαφοροποιήσεων που εμφανίζονται στο σύνολο των πτητικών οργανικών ενώσεων του εκπνεόμενου αέρα σαν αποτέλεσμα των διαφορετικών ή πιο έντονων μεταβολικών διεργασιών για την κάθε κατάσταση. Αρχικά για ομάδα φυσιολογικών εθελοντών προσδιορίστηκαν οι οργανικές ενώσεις που προκύπτουν μετά από ταυτόχρονο έλεγχο, στον εκπνεόμενο αέρα, το αίμα και τα ούρα. Κοινή ουσία και για τα τρία μέσα προσδιορίστηκε η ακετόνη, ενώ το ισοπρένιο εμφανίζεται στον εκπνεόμενο αέρα και το αίμα. Ακολούθησαν μετρήσεις πτητικών οργανικών ενώσεων στον εκπνεόμενο αέρα, ομάδας εθελοντών με έντονο στρες, από τις οποίες προέκυψαν αυξημένα ποσοστά υδρογονανθράκων και κυρίαρχη ένωση την ακετόνη. Τέλος για δύο ομάδες εθελοντών (άνδρες και γυναίκες) που απείχαν από τροφή και νερό για τρεις μέρες προσδιορίστηκαν οι πτητικές οργανικές ενώσεις στον εκπνεόμενο αέρα. Οι μετρήσεις έδειξαν δραματική αύξηση στην ποσότητα της ακετόνης που προσδιορίστηκε, λόγω της αυξημένης παραγωγής των κετοσωμάτων. Μεγάλα ποσοστά προσδιορίστηκαν και για τις ενώσεις ισοπρένιο, φαινόλη και 2-πεντανόνη. Μελλοντικά προτείνεται η μελέτη στοχευμένων πτητικών οργανικών ενώσεων σε μεγαλύτερα δείγματα εθελοντών. Η μελέτη κι άλλων χαρακτηριστικών ομάδων εθελοντών όπως πολυτραυματίες ή άνθρωποι με πανικό κ.α. Επιπλέον λόγω του μεγάλου όγκου της χημικής πληροφορίας που προκύπτει από τις μετρήσεις στον εκπνεόμενο αέρα κρίνεται σκόπιμο η ενίσχυση της εξαγωγής και στατιστικής επεξεργασίας των αποτελεσμάτων με χημειομετρικά εργαλεία.
The effective integration of 3D virtual prototype in the product development process of the textile/clothing industry
Authors: Παπαχρήστου Ευρυδίκη
Published: September 2021

Ο κλάδος Κλωστοϋφαντουργίας και Ένδυσης (ΚΥ&Ε) είναι από τους πρώτους βιομηχανικούς τομείς που επηρεάστηκαν σημαντικά από την παγκοσμιοποίηση της παραγωγής και των υπηρεσιών. Η βιομηχανία της μόδας οδηγείται προς μια διαρκώς επιταχυνόμενη μόδα που προσφέρει τα προϊόντα της γρηγορότερα, φθηνότερα και σε μεγαλύτερη αφθονία από ποτέ. Η απαίτηση αυτή έχει ως αποτέλεσμα την αναζήτηση νέων τεχνικών που θα προσφέρουν στην διαδικασία ανάπτυξης προϊόντων. Η παρούσα έρευνα έχει ως αντικείμενο την μελέτη και αποδοχή του ψηφιακού πρωτοτύπου ως μέσο επικοινωνίας και σύντμησης του χρόνου ανάπτυξης του προϊόντος χωρίς προβλήματα, μειώνοντας το τεχνολογικό χάσμα και τον χρόνο παραγωγής, αυξάνοντας παράλληλα τη δημιουργικότητα και την άμεση οπτικοποίηση του ρούχου και της εφαρμογής του. Το ψηφιακό πρωτότυπο έχει γίνει αποδεκτό στις εφαρμογές ηλεκτρομηχανολογικών προϊόντων και πολλές μελέτες έχουν αναδείξει την βέλτιστη εκμετάλλευση των δυνατοτήτων των νέων τεχνολογιών και τα προβλήματα από την ενοποίησή του στην όλη διαδικασία ανάπτυξης. Στον τομέα της ΚΥ&Ε η έρευνα κατευθύνεται προς την ανάπτυξη λύσεων σχεδιομελέτης ώστε να προκύψει ένα ικανοποιητικό μοντέλο ψηφιακού πρωτοτύπου που θα μπορούσε να ενοποιηθεί στις υπάρχουσες σχεδιαστικές λύσεις. Σκοπός της έρευνας είναι να αναδείξει τις απαιτήσεις ενοποίησης και αποτελεσματικής χρήσης του ψηφιακού τρισδιάστατου μοντέλου στη διαδικασία της μόδας μέσω εκτε- ταμένης έρευνας ακαδημαϊκών, παρόχων λογισμικού, χρηστών, σχεδιαστών και ειδικών προϊόντων ένδυσης.
Η καλλιτεχνική σχολή της Καστοριάς κατά τον 14ο αιώνα
Authors: Σίσιου Ιωάννης
Published: September 2021

Το θέμα της παρούσας διδακτορικής διατριβής αφορά στην προσπάθεια τεκμηρίωσης για την ύπαρξη καλλιτεχνικής σχολής στην Καστοριά κατά τη διάρκεια του 14ου αιώνα. Η μελέτη της ζωγραφικής δημιουργίας των καστοριανών καλλιτεχνών του 14ου αιώνα αναδεικνύει την θαυμαστή συνέχεια μέσα στο χρόνο. Ορισμένα διακοσμημένα μνημεία δυστυχώς δεν διασώζουν επιγραφές, καθιστώντας εκ των πραγμάτων δύσκολη την ακριβή χρονολόγησή τους. Ωστόσο, το κενό αυτό έρχεται να καλύψει η τεχνοτροπική ανάλυση, η οποία παρακολουθεί την εξελικτική πορεία των καλλιτεχνών και ανεξάρτητα από τις αλλαγές στην εξουσία εισάγει ως κυρίαρχο χαρακτηριστικό το στοιχείο της αφοσίωσης τους στην ισχυρή πολιτιστική παράδοση της πόλης. Η αυθεντικότητα αυτών των χαρακτηριστικών τίθεται σε αμφιβολία, λόγω της αινιγματικής περιόδου της τέταρτης και πέμπτης δεκαετίας του 14ου αιώνα. Η αμφιβολία αίρεται με την μελέτη των ζωγραφικών συνόλων που βρίσκονται σήμερα σε γειτονικές χώρες, και τα τιθέμενα ερωτήματα λαμβάνουν αξιόπιστες απαντήσεις, μιας και γίνονται οι συγκρίσεις με τα έργα ζωγράφων από διαφορετικά κέντρα, που λειτουργούν την ίδια χρονική περίοδο. Τα ιδιαίτερα χαρακτηριστικά της ζωγραφικής σχολής της Καστοριάς είναι, η εικαστική της γλώσσα με τα ξεχωριστά προσωπογραφικά δεδομένα, τα εικονογραφικά θέματα που στηρίζονται σε αυτόνομη επεξεργασία, λόγω της ανάγκης εξεύρεσης απαντήσεων σε ευαίσθητα ζητήματα, η χρήση κειμένων για την δημιουργία των παραστάσεων που εκφράζουν και εξυπηρετούν ένα συγκεκριμένο ανθρωπολογικό πρότυπο με έμφαση στην υπεράσπιση της ορθοδοξίας.Η κατανόηση της εξέλιξης της ζωγραφικής του 14ου αιώνα εξαρτάται από τις πολιτικές, διοικητικές, κοινωνικές και εκκλησιαστικές συνθήκες, οι οποίες μελετώνται. Η επίδραση των συγκεκριμένων παραγόντων στη δημιουργία σχετίζεται με τη θέση, το χρόνο ίδρυσης των μνημείων και την κοινωνική τάξη των κτητόρων. Πάνω σ’ αυτό το πλαίσιο εξετάζεται η σχέση του έργου των καλλιτεχνών της Καστοριάς με το κοινωνικό περιβάλλον. Στην κατεύθυνση να υποδειχθεί καλύτερα η πηγή και η καταγωγή της τεχνοτροπίας και η φύση της ίδιας της ζωγραφικής, παρουσιάζεται και η πολιτιστική κληρονομιά της Καστοριάς, στην οποία ανέτρεχαν άμεσα οι καλλιτέχνες. Στη συνέχεια, πέρα από την παράθεση του υλικού και την ανάλυση του, σημαντική θέση καταλαμβάνει και ο προσδιορισμός του αναπτυξιακού δρόμου της σχολής, ο οποίος παρακολουθείται μέσω της σχέσης των μνημείων με την πολιτισμική κληρονομιά. Μαρτυρίες για τις ξεχωριστές στιγμές των ζωγράφων, περιλαμβάνονται στα προγράμματα μοναστηριακών ιδρυμάτων, όπου διαπιστώνεται ο πλούσιος προβληματισμός για την κάλυψη των πνευματικών και καλλιτεχνικών ανησυχιών.
Dendritic contributions to neuronal and synaptic memory allocation
Authors: Καστελλάκης Γεώργιος
Published: September 2021

Είναι γενικά αποδεκτό ότι ο οι μνήμες αποθηκεύονται με διάσπαρτο τρόπο στον εγκέφαλο. Η μακρόχρονη αποθήκευση της μνήμης πιστεύεται ότι λαμβάνει χώρα μέσω της ενδυνάμωσης και αποδυνάμωσης των συναπτικών συνδέσεων μεταξύ νευρώνων. Πρόσφατες έρευνες έχουν αρχίσει να εξερευνούν τους μηχανισμούς μέσω των οποίων γίνονται αυτές οι συνδέσεις, και να ταυτοποιούν το βιοφυσικό υπόστρωμα στο οποίο αποθηκεύονται συγκεκριμένες μνήμες, το ονομαζόμενο μνημονικό έγγραμμα ή ίχνος. Οι έρευνες αυτές έχουν ταυτοποιήσει ποικίλους διαφορετικούς μηχανισμούς, από το μοριακό ως το επίπεδο του νευρωνικού δικτύου, οι οποίοι καθορίζουν την μνημονική αποθήκευση. Παρ’ όλη την πρόσφατη πρόοδο για την ανακάλυψη των μηχανισμών μνήμης, δεν υπάρχει ακόμα μια ολοκληρωμένη θεωρία που να μπορεί να εξηγήσει τα πειραματικά ευρήματα σχετικά με τη μνήμη και να μπορεί να προβλέψει τη δομή των μνημονικών εγγραμμάτων.Σε αυτή την διατριβή παρουσιάζουμε μια πρότυπη προσέγγιση στην μοντελοποίηση της διαδικασίας της πρόσκτησης μνήμης που λαμβάνει υπόψιν της πολλαπλά πειραματικώς επιβεβαιωμένα φαινόμενα. Εφαρμόζουμε το μοντέλο αυτό σε συγκεκριμένα καλά μελετημένα πειραματικά πρωτόκολλα μνήμης και το χρησιμοποιούμε για να προβλέψουμε την εσωτερική δομή των εγγραμμάτων μνήμης σε πολλαπλές χωρικές κλίμακες, από την κλίμακα των συνάψεων ως την κλίμακα του νευρωνικού δικτύου. Προκειμένου να δημιουργήσουμε ένα ενοποιημένο υπόβαθρο για τη μελέτη της πρόσκτησης μνήμης, εισάγουμε πολλαπλούς μηχανισμούς και κανόνες σχετικούς με την παγιοποίηση της μακρόχρονης μνήμης. Σε αυτούς τους μηχανισμούς συγκαταλέγονται οι μηχανισμοί για την δέσμευση πρωτεϊνών από συνάψεις σύμφωνα με το μοντέλο "συναπτικής σήμανσης και δέσμευσης", ο μηχανισμός δενδριτικής αλλαγής της διεγερσιμότητας των νευρώνων, καθώς και οι συνέπειες των ομοιοστατικών μηχανισμών και η επίδραση των κατασταλτικών νευρώνων. Ένα σημαντικό χαρακτηριστικό είναι ότι μελετάμε τις συνέπειες της δενδριτικής διαμερισματοποίησης των νευρώνων, που είναι γνωστό ότι επηρεάζει τις ιδιότητες της μνήμης, υλοποιώντας κανόνες που αντιστοιχούν σε δενδριτικά φαινόμενα στους νευρώνες του μοντέλου. Αρχικά, χρησιμοποιώντας το μοντέλο, δείχνουμε ότι η υποκυτταρική δομή των εγγραμμάτων μνήμης, που αποτελείται από την κατανομή συνάψεων σε συγκεκριμένους νευρώνες και σε συγκεκριμένους δενδριτικούς κλάδους, εξαρτάται από την διαθεσιμότητα πρωτεϊνών στους δενδρίτες και από το ιστορικό ενεργοποίησης του νευρώνα, το οποίο επηρεάζει τη διεγερσιμότητά του. Επιπλέον, βρίσκουμε ότι οι συνάψεις τείνουν να ενδυναμώνονται κατά ομάδες δημιουργώντας συστάδες συνάψεων. Στη συνέχεια επεκτείνουμε το μοντέλο στη μελέτη περισσότερων από μία μνημών και βρίσκουμε ότι οι νευρωνικοί πληθυσμοί που αντιπροσωπεύουν τις διαφορετικές μνήμες είναι αλληλοεπικαλυπτόμενοι. Με χρήση του μοντέλου, προβλέπουμε την αλληλοεπικάλυψη ως συνάρτηση του χρόνου. Τέλος, εξετάζουμε το ρόλο της ανακατάταξης συναπτικών συνδέσεων (η οποία γίνεται συνεχώς στον εγκέφαλο) , στην μνημονική αποθήκευση.
Using and expanding hybrid latent variable models for modelling missing data and for discovering influential points
Authors: Τσομπανάκη Ευγενία
Published: September 2021

Ο όρος Υβριδικός χρησιμοποιείται γενικά για να περιγράψει το μεικτό χαρακτήρα ενός αντικειμένου το οποίο αποτελείται από δύο στοιχεία. Τα Υβριδικά μοντέλα λανθανουσών μεταβλητών επιτρέπουν τον ορισμό δύο ή περισσοτέρων κλάσεων και δομές εντός των ομάδων οι οποίες καλύπτουν ένα μεγάλο εύρος από απλή ανεξαρτησία (local independence) έως σύνθετες σχέσεις μεταξύ των λανθανουσών μεταβλητών. Στο Κεφάλαιο 1 γίνεται αναφορά και σχολιασμός της βιβλιογραφίας στο πεδίο των Υβριδικών μοντέλων καθώς και λεπτομερής παρουσίαση της διαδικασίας εκτίμησης με χρήση του ΕΜ ενός Υβριδικού Hybrid 2LC/2PL-Hom μοντέλου. Ο συμβολισμός 2LC/2PL-Hom δηλώνει ένα μοντέλο για το οποίο οι απαντήσεις στα ερωτήματα προς απόκριση εξαρτώνται από μία διακριτή λανθάνουσα μεταβλητή η οποία διαιρεί τον πληθυσμό σε δύο ομάδες (2LC) και επιπλέον ότι οι απαντήσεις στα ερωτήματα σε μία από τις δύο αυτές ομάδες εξαρτώνται από μία συνεχή λανθάνουσα μεταβλητή. Η πιθανότητα απάντησης για αυτή την ομάδα δίνεται από το μοντέλο δύο παραμέτρων (2PL-IRT). Η άλλη ομάδα θεωρείται ομογενής (Homogeneous-Hom) χωρίς κάποια άλλη λανθάνουσα δομή. Η προσαρμογή του μοντέλου αποτελεί το αντικείμενο συζήτησης και έρευνας των επόμενων δύο κεφαλαίων. Τεστ τα οποία εμπεριέχουν όλη την πληροφορία (Overall tests) και μέρος της πληροφορίας (Limited-information tests) των δεδομένων παρουσιάζονται και διερευνάται η συμπεριφορά τους μέσω προσομοίωσης για το 2LC/2PL-Hom μοντέλο σε ότι αφορά την ισχύ και το σφάλμα Τύπου Ι. Έμφαση δίνεται στην περίπτωση των δεδομένων τα οποία είναι αραιά (sparse) και τα οποία συναντάμε συχνά στο πεδίο εφαρμογής των λανθανουσών μοντέλων. Ως μέτρο για το πόσο αραιά είναι τα δεδομένα χρησιμοποιείται το ποσοστό των αναμενόμενων συχνοτήτων οι οποίες είναι μικρότερες ή ίσες με 5. Στο Κεφάλαιο 4 προτείνεται η χρήση του Hybrid 2LC/2PL-2PL μοντέλου για δίτιμα δεδομένα με ελλιπείς παρατηρήσεις οι οποίες δεν έχουν προέλθει τυχαία (MNAR) κατά τη διαδικασία απόκρισης των υποκειμένων. Το μοντέλο αυτό θεωρεί ότι τα ελλιπή (μη παρατηρούμενα) δεδομένα εξαρτώνται από κάτι επιπλέον σε σχέση με τα παρατηρούμενα και κάτω από τις απαραίτητες υποθέσεις και περιορισμούς επιτρέπει τα ελλιπή δεδομένα να συμπεριληφθούν στην ανάλυση. Συγκεκριμένα σύμφωνα με το προτεινόμενο μοντέλο η τάση των ερωτώμενων να αποκριθούν (response propensity) σχετίζεται με τις συγκεκριμένες ομάδες στις οποίες διαιρείται ο πληθυσμός από τη διακριτή λανθάνουσα μεταβλητή, η οποία μετράται από ένα σύνολο δίτιμων ερωτήσεων οι οποίες υποβάλλονται στα υποκείμενα. Στο Κεφάλαιο 5 γίνεται ανίχνευση σημείων επιρροής για δίτιμα δεδομένα με ένα 2PL-IRT μοντέλο με κύριο στόχο τον εντοπισμό τυχόν περιπτώσεων όπου τα αποτελέσματα της προσαρμογής ενός τέτοιου μοντέλου είναι παραπλανητικά και το προσδιορισμό της πηγής αυτού του φαινομένου.